b'\n_START_ARTICLE_\nEvangeli\xc4\x8danska cerkev, Murska Sobota\n_START_SECTION_\nCerkvene ob\xc4\x8dine\n_START_PARAGRAPH_\nTudi murskosobo\xc5\xa1ka cerkvena ob\xc4\x8dina se je za\xc4\x8dela organizirati in razvijati po uveljavitvi toleran\xc4\x8dnega patenta cesarja Jo\xc5\xbeefa II. Na podro\xc4\x8dju dana\xc5\xa1nje sobo\xc5\xa1ke evangeli\xc4\x8danske cerkvene ob\xc4\x8dine so nastale tri samo\xc2\xadstojne evangeli\xc4\x8danske cerkvene ob\xc4\x8dine: ti\xc5\xa1inska, sobo\xc5\xa1ka in martjan\xc2\xadska. Od nekdanje martjanske cerkvene ob\xc4\x8dine pripada danes samo majhen del k sobo\xc5\xa1ki, ve\xc4\x8dji del k moravski in puconski cerkveni ob\xc4\x8dini._NEWLINE_V 16. stoletju sta bila pravica in oblast nad podlo\xc5\xbeniki ve\xc4\x8dinoma v rokah veleposestnikov, grofov in plemi\xc4\x8dev. Na obmo\xc4\x8dju sobo\xc5\xa1ke cerkvene ob\xc4\x8dine so v tem \xc4\x8dasu \xc5\xbeivele tri grofovske dru\xc5\xbeine: v Murski Soboti grof Szechy, na Ti\xc5\xa1ini in na Petanjcih gornjelendavska grofovska dru\xc5\xbeina Nadasdy in v Raki\xc4\x8danu grof Batthyany. Vse tri dru\xc5\xbeine so se opredelile za reformacijo. Leta 1604 je sobo\xc5\xa1ka cerkvena ob\xc4\x8dina do\xc5\xbeivela hud udarec. Od leta 1526 so tudi na\xc5\xa1i kraji bili pod tur\xc5\xa1ko oblastjo. Mad\xc5\xbearski vojaki, ki so bili na poti proti Dunaju, so neke no\xc4\x8di napadli Soboto, tur\xc5\xa1ko vojsko so pregnali, mesto pa po\xc5\xbegali. Vse hi\xc5\xa1e, med katerimi je bilo tudi evangeli\xc4\x8dansko \xc5\xbeupni\xc5\xa1\xc4\x8de so pogorele do tal, ostala naj bi samo evangeli\xc4\x8danska cerkev, ki je stala na mestu dana\xc5\xa1nje rimokatoli\xc5\xa1ke cerkve.  _NEWLINE_Iz zapisnika vizitacije iz leta 1627 je razvidno, da so se cerkvene ob\xc4\x8dine na podro\xc4\x8dju dana\xc5\xa1nje sobo\xc5\xa1ke cerkvene ob\xc4\x8dine dobro utrdile in razvijale, ter bile bogate v duhovnem \xc5\xbeivljenju.\n_START_SECTION_\nOdvzem cerkva\n_START_PARAGRAPH_\nLeta 1643 je pomenilo za sobo\xc5\xa1ko evangeli\xc4\x8dansko cerkveno ob\xc4\x8dino velik udarec. Sin znane evangeli\xc4\x8danske grofovske dru\xc5\xbeine Ferenc Nadasdy je zatajil vero svojih prednikov in prestopil v rimokatoli\xc5\xa1ko vero. V za\xc4\x8detku leta 1644 se je poro\xc4\x8dil z bogato grofico, Julijo Eszterhazy. To mu je bilo dovoljeno pod pogojem, da prestopi v katoli\xc5\xa1ko vero. Po prestopu je Nadasdy vneto preganjal svoje prej\xc5\xa1nje verske brate in jim odvzel cerkve. Po odvzemu cerkva so evangeli\xc4\x8danske vernike na razli\xc4\x8dne na\xc4\x8dine prisiljevali naj zatajijo svojo vero. V Soboti je mestna oblast izdala odlok, po katerem se evangeli\xc4\x8dani tu ve\xc4\x8d ne smejo zadr\xc5\xbeevati. Kdor je hotel ostati v Soboti, je moral prestopiti v rimokatoli\xc5\xa1ko cerkev.\n_START_SECTION_\nVra\xc4\x8danje vernikov in gradnja cerkve\n_START_PARAGRAPH_\nEvangeli\xc4\x8dani so se v Soboto pri\xc4\x8deli ponovno priseljevati \xc5\xa1ele pozno po toleran\xc4\x8dnem patentu Jo\xc5\xbeefa II. (1781). Po toleran\xc4\x8dnem patentu so evangeli\xc4\x8dani ponovno za\xc4\x8deli razmi\xc5\xa1ljati o ustanavljanju cerkvenih ob\xc4\x8din. Leta 1783 je bila ustanovljena evangeli\xc4\x8danska cerkvena ob\xc4\x8dina v Puconcih, h kateri so spadali tudi verniki biv\xc5\xa1e sobo\xc5\xa1ke cerkvene ob\xc4\x8dine. Oddaljenost evangeli\xc4\x8danskih vernikov iz obmurskih vasi do cerkve in \xc5\xa1ole v Puconcih je bila prevelika. Nekateri otroci so hodili v katoli\xc5\xa1ke \xc5\xa1ole. V Mursko Soboto so se zaceli naseljevati evangeli\xc4\x8dani po toleran\xc4\x8dnem patentu. Najprej se je v Murski Soboti naselil nek Hortvath, nato pa odvetnik Jo\xc5\xbeef Berke. Slednji je 1886. leta daroval cerkvi zemljise v sredis\xc4\x8du mesta v vrednosti 3000 fr. z namenom, da na njem zgradijo \xc5\xbeupni\xc5\xa1\xc4\x8de. Ker so bili \xc5\xa1e vedno filialija puconske fare, se je za\xc4\x8dela porajati ideja o ustanoviti lastne cerkvene ob\xc4\x8dine. Kar precej \xc4\x8dasa so posku\xc5\xa1ali odkupiti zemlji\xc5\xa1\xc4\x8de na severni strani grajskega parka, kar pa je prepre\xc4\x8dil grof Szapary. Zaradi tega so se leta 1890 vidnej\xc5\xa1i evageli\xc4\x8dani Jo\xc5\xbeef Berke, njegov sin Mihaly Berke, dr. Ivan Vratari\xc4\x8d ter Jo\xc5\xbeef Barbari\xc4\x8d zbrali na sestanku in se odlo\xc4\x8dili, da bodo odkupili zemljis\xc4\x8de v lasti gostilni\xc4\x8darja Jaeza K\xc3\xb6hlerja, ki stoji nasproti glavnega vhoda v Szaparyjevo gras\xc4\x8dino. V primeru da cerkvena ob\xc4\x8dina tega zemlji\xc5\xa1\xc4\x8da ne bi hotela odkupiti, so ga nameravali uporabiti za svoje potrebe. Spomladi 1890 so za\xc4\x8deli z gradnjo molilnice, ki je bila \xc5\xbee 14. decembra 1890 posve\xc4\x8dena. Posvetil jo je senior Samuel Kund._NEWLINE_Leta 1900 so postali  samostojna cerkvena ob\xc4\x8dina, 13. maja 1909 pa je bil polo\xc5\xbeen temeljni kamen za cerkev. Iz \xc5\xa0oprona sta prispela 21. aprila 1910 dva nova zvonova, ki sta bila 1. maja istega leta predana svojemu namenu. Cerkev  v novogotskem stilu, po na\xc4\x8drtih Ernoja Gerely-ja, arhitekta iz Budimpe\xc5\xa1te je bila zgrajena. Blagoslovitev in otvoritev je bila 18. septembra 1910. O tem dogodku je ob\xc5\xa1irno poro\xc4\x8dal \xc4\x8dasopis Muraszombat es Videke._NEWLINE_Leta 1917 je cerkvena ob\xc4\x8dina s sve\xc4\x8dano bo\xc5\xbejo slu\xc5\xbebo in sve\xc4\x8danim ob\xc4\x8dnim zborom proslavila 400 let reformacije. V letu 1926 je bilo za orgle kupljenih 49 novih pi\xc5\xa1\xc4\x8dali, prej\xc5\xa1nje so rekvirirali med vojno. Istega leta je v \xc5\xbeupni\xc5\xa1\xc4\x8du zasvetila elektri\xc4\x8dna lu\xc4\x8d, v cerkvi pa leta 1928. Evangeli\xc4\x8danska \xc5\xa1ola je dala leta 1928 svoje prostore v najem gimnaziji. V letu 1969 so obnovili fasado na cerkvi in popravili streho.\n_START_SECTION_\nZgradbe v podru\xc5\xbenicah\n_START_PARAGRAPH_\nVerniki \xc5\xbeupnijskih podru\xc5\xbenic so si zgradili zvonike in v njih namestili zvonove v Kup\xc5\xa1incih, Ve\xc5\xa1\xc4\x8dici, Martjancih in Nem\xc4\x8davcih. V prizidkih so navadno namestili mrtva\xc5\xa1ke vozove in svetilke s sve\xc4\x8dami, s katerimi so ob pogrebu spremljali mrtva\xc5\xa1ki voz. Namen zvonikov je bil, da so v njih zvonili za jutranje, opoldanske in ve\xc4\x8derne molitve, ter da so z zvonenjem oznanjali in \xc5\xa1e sedaj oznanjajo smrt kakega va\xc5\xa1\xc4\x8dana ali va\xc5\xa1\xc4\x8danke.\n_START_SECTION_\n\xc5\xbdensko farno dru\xc5\xa1tvo\n_START_PARAGRAPH_\nNekaj let za ustanovitvijo samostojne cerkvene ob\xc4\x8dine je bilo ustanovljeno evangeli\xc4\x8dansko \xc5\xbeensko farno dru\xc5\xa1tvo. Prva predsednica je postala Irena Kovats (roj. pl. Berke), soproga evangeli\xc4\x8danskega duhovnika \xc5\xa0tefana Kovatsa. Dru\xc5\xa1tvo je skrbelo za organizacijo dobrodelnih prireditev in dru\xc5\xbeabnih dogodkov. Ireno Kovats je nasledila Marija S\xc3\xb6men (roj. pl. Somogy de Medgyes), soproga odvetnika in murskosobo\xc5\xa1kega gerenta (\xc5\xbeupana) Ludvika S\xc3\xb6mena.\n_START_SECTION_\nSocialni polo\xc5\xbeaj vernikov\n_START_PARAGRAPH_\nOb ustanovitvi sobo\xc5\xa1ke evangeli\xc4\x8danske cerkvene ob\xc4\x8dine so poleg nekaj inteligence, ki je bila zelo aktivna, ter ob nekaj premo\xc5\xbenej\xc5\xa1ih plemi\xc4\x8dih, me\xc5\xa1\xc4\x8danih, obrtnikih in delavcih, bili verniki ve\xc4\x8dinoma kme\xc4\x8dkega stanu. Ta sestav se je v teku let vedno bolj spreminjal. Pred II. svetovno vojno je bilo med evangeli\xc4\x8dani \xc5\xbee nekaj ve\xc4\x8d delavcev, ki so bili ve\xc4\x8dinoma zaposleni v tovarni mesnih izdelkov\xc2\xa0\xc2\xbb Benko\xc2\xab\xc2\xa0in v tekstilnih tovarnah \xc5\xa0iftarja in Cveti\xc4\x8da._NEWLINE_Po II. svetovni vojni pa je zelo naraslo \xc5\xa1tevilo zaposlenih - od katerih je ve\xc4\x8dina takih, ki so se doma \xc5\xa1e dodatno ukvarjali s kmetijstvom, zaposlili pa so se v tekstilni tovarni\xc2\xa0\xc2\xbb Mura\xc2\xab, v tovarni mesnih izdelkov, pri kmetijskem kombinatu\xc2\xa0\xc2\xbb ABC POMURKA\xc2\xab, v gradbenih in drugih podjetjih, v uradih in trgovinah v Murski Soboti. Z zaposlitvijo se je dvignil tudi \xc5\xbeivljenjski standard vernikov. S pospe\xc5\xa1enim razvojem kmetijstva se je dvignil v zadnjih 15 letih tudi standard kmetov.\n_START_SECTION_\nArhitektura cerkve\n_START_PARAGRAPH_\nNeogotska cerkev je bila zgrajena leta 1910 po na\xc4\x8drtih mad\xc5\xbearskega arhitekta Ern\xc3\xb6ja Gerelyja. Tudi notranjost je neogotska in  je poslikana v mad\xc5\xbearskem duhu. Oltar s sliko Snemanje s kri\xc5\xbea, je naslikal Jeno Bory.'